સાપ, ગરોળી, દેડકા અને કાચિંડાઓની ૨૦ નવી પ્રજાતિઓને શોધી કાઢનારા સાયન્ટિસ્ટ વરદ ગિરિ ૧૨૯ વર્ષથી કુદરતનું સંરક્ષણ, સંવર્ધન અને સંશોધન કરતી બિનસરકારી સંસ્થા બૉમ્બે નૅચરલ હિસ્ટરી સોસાયટી (બીએનએચએસ)ના ડેપ્યુટી ડિરેક્ટર અને ક્યુરેટર છે. ઝૂઓલૉજીમાં માસ્ટર્સ ડિગ્રી મેળવી ૧૯૯૯માં બીએનએચએસ સાથે જોડાયા પછી તેમને કુદરતના બહોળા વિશ્વનો પરિચય થયો એની વાત કરતાં વરદ ગિરિ Sunday સરતાજને કહે છે, ‘બીએનએચએસ જૉઇન કર્યા પછી મારું ટ્રાન્સફૉર્મેશન થયું. મારા રસના વિષયમાં મને લિમિટેડ જ્ઞાન હતું પણ અહીં આવ્યા પછી મોટા વિશ્વનો પરિચય થયો. અહીં ભરપૂર કામ કરવા મળ્યું. મેં પુષ્કળ ફીલ્ડવર્ક કર્યું. મહારાષ્ટ્ર, ગોવા, ગુજરાત, ઓડિસા, તામિલનાડુ, કેરળ, મિઝોરમ, અરુણાચલ સહિત ભારતનાં અનેક જંગલોમાં હું ફર્યો. સાપ, ગરોળી, કાચિંડા જેવાં પેટે ઘસડાઈને ચાલતાં પ્રાણીઓને ખૂણેખાંચરેથી શોધી એના વિશેની જાણકારી અને ફોટોગ્રાફ્સ હું લેતો હતો. મારો મુખ્ય રસ આવાં પ્રાણીઓને આઇડેન્ટિફાય કરવાનો છે.’